किशुनगंज। कंधई इलाके में ताबड़तोड़ फायरिंग कर बृजेश की हत्या की वजह फौरी तौर पर मुखबिरी मानी जा रही है। पुलिस आशंका जता रही है कि उसकी हत्या में एक लाख के ईनामी बदमाश हब्बू का हाथ हो सकता है। कंधई थाने में दरोगा पर जानलेवा हमले के मामले में गवाह बनने के बाद से बृजेश को लगातार जान से मारने की धमकियां मिल रही थीं। कोहड़ौर में कुछ माह पहले हुए डबल मर्डर व अंतू में बैंक डकैती की घटना के बाद एसटीएफ और पुलिस से बृजेश की नजदीकी बढ़ गई थी। यह बात बृजेश के विरोधियों को अखर रही थी। तीन माह पहले भी उसे गोली मारी गई थी, लेकिन वह बच गया था। तब से वह बाहर बहुत कम निकलता था। पुलिस आरोपियों की तलाश में दबिश का दावा ही करती रही और धमकी देने वाले आरोपी उसे गोलियों से भूनकर भागने में कामयाब हो गए।